Novotný, Viliam, poslanec NR SR (2015-09-24):
Vážený pán predseda Národnej rady, vážený pán minister, vážený pán spravodajca, dámy a páni, chcem byť veľmi krátky a poprosím pána poslanca Puciho, aby nerušil pána ministra, lebo ja sa ho chcem niečo opýtať. Takže chcem vystúpiť k tomuto vládnemu návrhu zákona, ktorý v tejto verzii, ako je teraz predložený, podporím. Som rád, že vznikol v spolupráci s Transparency International, čo je dobrý znak toho, že by mal pomôcť stransparentniť oblasť, o ktorej sa často diskutuje a ktorá je mnohokrát trošku démonizovaná aj širokou verejnosťou, teda vzťah medzi farmaceutickou alebo distribučnou firmou a lekárom. My sme to už riešili v období vlády Ivety Radičovej, kde prišlo k určitým úpravám v zákone, ale súhlasím s tým, že keď to treba upraviť iným spôsobom, ako navrhuje ministerstvo zdravotníctva, upravme to, hlavne aby to fungovalo. Teda, samozrejme, rušilo to nielen pacientov, ale mnohokrát to rušilo aj zdravotníkov, že farmaceutické firmy využívali rôzne možnosti na to, aby oslovovali predovšetkým lekárov v ambulanciách, lekárov, ktorí predpisujú lieky, navštevovali ich, často prichádzali v ordinačných hodinách. Hovorím, bolo pomerne dosť démonizované to, aké plnenie vlastne prebieha medzi farmaceutickou firmou a zdravotníkom, či je v poriadku, že ho pozve na nejaký kongres a ten kongres vlastne farmaceutická firma sponzoruje, a teda zaplatí tam jeho účasť. Či je v poriadku, že mu dá nejaké iné nepeňažné plnenie formou daru, akým spôsobom by to mal zdravotník vykazovať. Čiže toto je ten konkrétny návrh, ktorý máme dnes na stole. V podstate sa povinnosť prenáša ako keby z toho konkrétneho zdravotníka, ktorý má nejaké nepeňažné plnenie zo strany farmaceutickej firmy na farmaceutickú firmu s tým, že zostáva, tak ako bolo v pôvodnom návrhu zákona, menný zoznam, čiže budeme presne, konkrétne vedieť, či došlo k nejakému konkrétnemu plneniu vo vzťahu k pánovi doktorovi XY. Dvakrát do roka. S týmto by som nemal veľký problém. Skôr, a teraz prečo som vlastne vystúpil. Skôr sa chcem dostať k tomu, že tento návrh zákona hovorí o tom, že v podstate pohostenie na nejakej akcii sponzorovanej farmaceutickou firmou do výšky desať euro je niečo, čo sa nemusí vykazovať a uvádzať. Čiže nebude treba, aby bolo napísané v zozname, že pán doktor XY vypil tri deci minerálky, jednu kávu, tri krémeše a zjedol jeden chlebíček. Čiže toto tam nebude musieť byť vykazované. Toto je zatiaľ stále v poriadku. Vystupujem hlavne preto, lebo my sme takúto diskusiu na výbore pre zdravotníctvo mali, keďže pán minister tam nebol, lebo budeme o tom diskutovať až pred druhým čítaním, bol na výbore prezident Slovenskej lekárskej komory a riešil ani nie tak tento zákon ako zákon o dani z príjmu. Tam totižto financi navrhujú, aby aj takéto nepeňažné plnenia do určitého limitu, tuším je tam teraz 25 euro schválených, keď sa dobre pamätám, ale pán minister to vie lepšie. Do určitého limitu sa nemuseli uvádzať, ale potom ich musí konkrétne vo svojom daňovom priznaní zdravotník uviesť a zdaniť také nepeňažné plnenie. Tu narážame na jeden, zatiaľ by to bolo, samozrejme, z daňového hľadiska stále správne, len narážame tu na jeden dosť zaujímavý moment, že v princípe to bude neuveriteľným spôsobom toto administratívne zaťažovať zdravotníkov, odhliadnuc od toho, že máme zo zákona ako zdravotníci povinnosť celoživotného vzdelávania. Čiže my potrebujeme zbierať na to, aby sme si zachovali svoju špecializáciu, kredity za návštevu takýchto podujatí. A teraz spočítavať, koľko tam kto zjedol chlebíčkov, orieškov a vypil kávy, je dosť náročné. Čiže tento model do určitej miery, ktorý navrhuje ministerstvo zdravotníctva v tomto návrhu zákona, sa mi zdá byť ako keby iný alebo trošku nie celkom skoordinovaný s tým, čo schválila Národná rada, respektíve čo je v zákone o dani z príjmu. Čiže záverom chcem povedať len toľko, že chcel som na to upozorniť pána ministra, viem, že vie o probléme, len chcem to podčiarknuť, lebo máme čas po prvom čítaní do druhého čítania nájsť nejaké také riešenie, o ktorom sme spolu hovorili aj na výbore pre zdravotníctvo, že povedzme spočítajme, koľko bodov musíte získať, koľko kreditov musíte získať v danom kalendárnom roku, a to má nejakú cenu, keď idete na tú konferenciu alebo na ten kongres a zjete tam tie chlebíčky, aby toto bola nejaká hranica, ktorú nemusíte uvádzať v daňovom priznaní, aj keď viem, že financi teraz vyletia z kože. Alebo to nájdime takýmto spôsobom, že tí organizátori, ktorí to organizujú, to musia uviesť nejakým menným zoznamom. Aby sme tým nezaťažovali zdravotníkov, lebo skutočne, viete ako, spočítavať, že koľko som vypil kávy a zjedol krémešov, a teda vlastne koľko to do jedného roka je a koľko treba napísať do daňového priznania, sa mi zdá byť trošku aj takou dehonestáciou ďalšieho vzdelávania zdravotníkov, ktoré, podotýkam, je zo zákona povinné a, podotýkam, všetci, ktorí chceme vykonávať prax zdravotníka, musíme chodiť na tieto podujatia, aby sme zbierali kredity. Ďakujem veľmi pekne.